डा. अभि सुवेदी : यो कृति ज्योतिको मुस्लो जस्ता भावनाका तीव्र संवेगहरुद्वारा जीवन्त छ । …सिर्जनाका अत्यन्त तीव्र क्षणहरु नेपाली साहित्यमा यसरी प्रयोग भएको अन्यत्र भेटिएको छैन । …जगदीश घिमिरेको यो (प्रति)संस्मरण विचारहरु र सिर्जनशील भाषाको अत्यन्त चमत्कारिक प्रयोग भएको नेपालीका थोरै सिर्जनात्मक संस्मरणहरुमध्ये एक हुन पुगेको छ ।
मनु ब्राजाकी : मौलिकता भनेको प्रतिभा हो भने जगदीशको सम्पूर्ण लेखकीय प्रतिभा यस कृतिमा उद्घाटित भएको छ । यो महत्त्वपूर्ण कृति सबै प्रकारका पाठक, लेखक, अझ छोराछोरी र नाति नातिनीहरुका लागि पनि पठनीय हुनाले सङ्गग्रहणीय पनि छ । के आत्मालाप गर्दा व्यक्ति तटस्थ हुनसक्छ ? त्यो चमत्कार गजदीशको लेखकीय क्षमताले यसमा देखाएको छ । यस्तो चमात्कारपूर्ण लेखकीय क्षमता देखेर पनि पाठक पीडाविह्वल हुन्छ ।
प्रा. डा. गोविन्दराज भट्टराई : यो लेखकको विशेष मनोदशाले उत्पन्न भएको कृति हो । …मानिसले जीवनको अस्तित्वचिन्तन कति बेला र कसरी गम्भीर चिन्तन गर्दछ त्यो यहाँ देखिन्छ । यो एक अस्तित्वचिन्तन हो । …सम्पूर्ण पाठकमा मेरो अनुरोध छ, जीवनको अगम्य रहस्य बोकेर हिँड्ने प्रत्येकले यो कृति एकपल्ट पढ्नै पर्छ ।
शरदचन्द्र वस्ती : मैले धेरै किताब पढेको छु, तर यत्तिको तेजिलो, गहिरो, प्रखर, स्पष्ट र मार्मिक किताब चाहिँ भेटेको थिइनँ । यो भित्रैदेखिको स्वअनुभूतिबाट उर्लिएर लेखिएको हो । यसमा ज्ञान, अनुभूति, तत्वबोध, असाधारण शब्दशक्ति, शब्दसामर्थ्य र भाषिक सशक्ततासमेतको उत्कृष्ट सम्मिश्रणको तरल र प्रवाहमय हुन्डरी छ । चिन्तन जति गहिरो छ, आत्मबोध उत्तिकै उच्च छ ।
दिवङ्गत साबी श्रेष्ठ : (क्यान्सर पीडित, अस्पतालको शय्याबाट) : अन्तर्मनको यात्रा पढ्दा मलाई टनिक खाएझैँ भयो । एक त दुवै उस्तैउस्तै समस्या, अर्को झरिलो कुराहरुले भरिएको यस किताबले मभित्र धेरै आत्मविश्वास भरिदियो, चरम निराशामा आशा र साहस दिलायो ।
सत्यमोहन जोशी : रक्तक्यान्सरसँग लडेर लडेर लेखेको अन्तर्मनको यात्रा नेपाली साहित्यको कठोपनिषद् हो । ...भानुभक्त, मोतिराम, लेखनाथ, सम, देवकोटा, सिद्धिचरण, रिमाल जस्ता स्रष्टाहरूको क्रम र वहाँहरूको अग्रपङ्क्तिमा अनेक कृतिहरू आए होलान्, तर यसरी वैचारिकरूपले बौद्धिक खुराक दिने र आत्मानुभूतिको साक्षात्कार गरेर लेखिएको पुस्तकचाहिँ एउटा यो अन्तर्मनको यात्रा नै हो ।
मदनमणि दीक्षितः जीवनयात्राको कारुणिक तथा कलात्मक अभिलेख... प्रत्येक स्वाभिमानीले यो पुस्तकमा आफू चित्रित भएको पाउनेछ ।
डा. वासुदेव त्रिपाठीः यो एउटा अत्यन्त उर्जाशाली, अत्यन्त कलात्मक र विस्फोटक लेखनका लागि चिरपरिचित, अविस्मरणीय र स्थापित स्रष्टाको विशिष्ट कालजयी कृति हो, जुन मलाई आश्चर्यजनकरूपले राम्रो लाग्यो । पहिलोदेखि अन्तिम पानासम्म लेखनाथ, सम र देवकोटाको कोटिका अनेक अत्यन्त भावपूर्ण, अत्यन्त विचारपूर्ण, अत्यन्त उत्कृष्ट, सटीक र मार्मिक सूक्तिहरू अत्यन्त गहन र शक्तिशालीरूपमा प्रतिष्ठित भएको जगदीश घिमिरेको अमर कृति यो हो ।